als_Latn dik_Latn sag_Latn
Djathi i dhisë së Hasit u promovua në panairin që u zhvillua në Bjeshkën e Krumës. Ka qenë Agjencia e Zhvillimit të Zonave Malore dhe Bashkia e Hasit që organizuan këtë fundjavë “Panairin e dhisë së Hasit”, në kuadër të projektit “Ruajtja dhe vlerësimi i biodiversitetit: Zhvillimi rural i qëndrueshëm i zonës malore ballkanike”. Aktiviteti, kishte për qëllim nxitjen e blegtorëve të Hasit për mbarështimin e kësaj kafshe dhe produkteve të bulmetit nga qumështi i saj, si dhe rritjen e cilësisë dhe standardeve, por edhe promovimin e tyre.
“Krahas dhisë së Hasit janë edhe shumë elementë të tjerë të cilëve duhet t’u përkushtohemi, siç janë ngritja e baxhove për tregun e qumështit dhe nënproduktet e tij, sidomos i djathit të dhisë, që ka nevojë për marketing, pasi është djathi numër një në rajon dhe Europë,” - tha kryebashkiaku Adem Lala. Ai gjithashtu akordoi me nga një çmim në vlerë monetare për çdo blegtor që mori pjesë në këtë panair me tufën e tij. “Qëllimi i panairit ishte promovimi i dhisë së hasit e sidomos produktit kryesor të saj, kecat e hasit, të regjistruar tashmë si markë e lidhur me territorin. Si një tregues gjeografik,” - tha Petrit Dobi, specialist i blegtorisë. Krahas shumë blegtorëve të zonës dhe të ftuarve të tjerë, ishin të pranishëm edhe shumë vizitorë të huaj që ndodheshin në këtë zonë në kuadër të guidave turistike që po zhvillojnë në vendin tonë.
als_Latn als_Latn